Embraer C-390 Millennium

Embraer C-390 Millennium je stredne veľké dvojmotorové vojenské dopravné lietadlo s prúdovým pohonom, ktoré bolo navrhnuté a vyrobené brazílskym leteckým výrobcom Embraer. Je to najťažšie lietadlo, aké spoločnosť doteraz postavila.
C-390 môže byť nakonfigurovaná tak, aby vykonávala rôzne konvenčné operácie, ako je vojenská preprava, VIP preprava, nákladná doprava alebo ako sú špecializovanejšie logistické operácie (napríklad tankovanie iných lietadiel vo vzduchu). 
Vývoj.
Začiatkom roku 2000 sa brazílsky výrobca lietadiel začal zaujímať o vývoj vlastného stredne veľkého dopravného lietadla. Jeho počiatočná konštrukčná štúdia bola založená na deriváte krídla z jeho existujúceho prúdového lietadla E190 a jeho spárovanie s motorom GE CF34.
Dňa 14. apríla 2009 získala spoločnosť Embraer kontrakt v hodnote 1,5 miliardy dolárov na vývoj a výrobu dvoch prototypov. Pokiaľ ide o trup, krídlo, letovú palubu a výber motora, išlo o úplne nový návrh lietadla. Krídlo E190 nebolo nakoniec použité, čiastočne kvôli jeho obmedzenej ploche. 
V marci 2010 Embraer vypracoval plán vývoja, podľa ktorého mali byť vyrobené dva letuschopné prototypy. Prvý z nich vyšiel zo závodu 21. októbra 2014 a do vzduchu sa vzniesol vo februári 2015. V marci 2016 bol dokončený druhý prototyp, ktorý vzlietol o mesiac neskôr. Do októbra 2018 nalietali oba prototypy v rámci testovania 1 900 hodín.
V septembri 2019 bolo brazílskemu letectvu dodané prvé sériové lietadlo. Medzi hlavných subdodávateľov patrí Aero Vodochody (zadná časť trupu), BAE Systems (primárny systém riadenia letu fly-by-wire, podvozok), OGMA (podieľajúca sa na návrhu a výrobe centrálneho trupu). Spoločnosť International Aero Engines (IAE) dodáva dvojprúdové motory V2500-E5. 
V novembri 2019 počas Dubai Airshow oznámila spoločnosť Embraer, že lietadlo dostalo nový názov C-390 "Millennium".
Konštrukcia.
Embraer C-390 Millennium je stredne veľké úžitkové dopravné lietadlo. Jeho konštrukcia umožňuje flexibilnú prevádzku. Vnútornú aj vonkajšiu konfiguráciu lietadla možno rýchlo meniť, aby sa prispôsobili rôznym úlohám. Kokpit je vybavený head-up displejmi. 
C-390 môže počas letu tankovať palivo do iného lietadla prostredníctvom dvoch sond namontovaných na krídlach. Tie dokážu dodať palivo rýchlosťou až 1500 litrov za minútu. Tankovanie vo vzduchu prebieha pri rýchlosti letu medzi 220 až 560 km/h a vo výške od 610 do 9750 m.
Lietadlo poháňa dvojica dvojprúdových motorov IAE V2500-E5, každý s výkonom 139.4 kW. C-390 má cestovnú rýchlosť 0,8 Mach, čo podľa Embraeru umožňuje prepravu nákladu alebo osôb rýchlejšie ako akékoľvek iné lietadlo strednej veľkosti.
Lietadlo je vybavené riadením typu fly-by-wire, čo znižuje pracovné zaťaženie posádky a umožňuje preťaženie až 3 g. Navigačné systémy, ktoré z veľkej časti dodáva Thales Group, zahŕňajú inerciálny navigačný systém (INS), GPS a transpondér systému na predchádzanie zrážkam (TCAS). C-390 je vybavená taktickým radarom Gabbiano SELEX Galileo, ktorý je okrem iného schopný pracovať v režimoch GMTI, SAR, ISAR, SART. Na účely sebaobrany sa zvyčajne inštaluje súprava smerových infračervených klamných cieľov dodávaná spoločnosťou Elbit Systems.
Nákladný priestor C-390 má dĺžku 18.5 m, šírku 3,45 m a výšku 2,95 m. Je primárne prístupný cez veľkú zadnú rampu zabudovanú do chvosta. Lietadlo dokáže prepraviť náklad do hmotnosti až 26 t. To umožňuje prepravu dvoch pásových obrnených transportérov M113, jedného Boxera alebo brazílskeho kolesového obrneného vozidla VBTP-MR Guarani, vrtuľníka UH-60, 74 nosidiel s vybavením na podporu života, 80 vojakov alebo 66 výsadkárov s plnou výbavou. Medzi typické vybavenie v nákladnom priestore patrí kuchyňa, bezbariérová toaleta, automatická regulácia teploty a opatrenia na zníženie hluku/vibrácií. Embraer uviedol, že pri konštrukcii lietadla venoval značnú pozornosť pohodliu cestujúcich.